CIBALO 7
Kuyooba Bubuke!
1-3. Ino ncinzi citwaangide toonse, alimwi ino Jehova uyootwaangununa buti?
AMWEEZYEEZYE kuti mwapegwa cisubulo cakupika ntolongo buumi bwanu boonse akaambo kamulandu ngomwatakacita. Tamulangilwi kwaangununwa naaceya. Tamujisi bulangizi buli boonse, alimwi taaku ncomukonzya kucita kuti mugusyigwe. Pele ciindi nomwamaninwa bulangizi, mwazyikuzyiba kuti kuli muntu umwi uujisi nguzu zyakumugusya muntolongo alimwi wasyomezya kuti ulamugwasya! Ino inga mwalimvwa buti?
2 Toonse tulaangidwe mulufwu. Notusoleka buti, tatukonzyi kulutija pe. Pele Jehova ulijisi nguzu zyakutwaangununa kulufwu. Alimwi wasyomezya kuti “sinkondo wamamanino uuyoonyonyoonwa, ndufwu.”—1 Bakorinto 15:26.
3 Amuyeeye buyo mbomuyakukatalukwa ciindi nomutakalibiliki kabili akaambo kalufwu! Pele Jehova takamanizyi buyo lufwu pe. Uyoobabusya abaabo bafwide kale kutegwa bakapone alimwi. Amuyeeye buyo mbomuyakulimvwa nywebo. Usyomezya kuti aabo “bazundidwe alufwu” bayoopona alimwi. (Isaya 26:19) Oobu mbobubuke mbolyaamba Bbaibbele.
CIINDI MUYANDWA WESU NAAFWA
4. (a) Ncinzi cikonzya kutuumbulizya notwafwidwa wamumukwasyi naa mulongwe? (b) Ino mbaani bamwi ibakali balongwe ba Jesu?
4 Ciindi wamumukwasyi naa mweenzuma ngotumvwana kapati naafwa, cilatucisa alimwi tulausa kapati. Nguzu zilatumana. Taaku ncotukonzya kucita kutegwa tumubusye, kuti atalike kupona alimwi muntu ooyo. Pele Bbaibbele lilatuumbulizya kapati. (Amubale 2 Bakorinto 1:3, 4.) Atulange-lange cikozyanyo comwe icitondezya Jehova alimwi a Jesu mbobayandide kapati kubusya bayandwa besu bafwide. Ciindi Jesu naakali anyika, bunji bwaziindi wakali kuswaya Lazaro abacizyi bakwe, ba Marta a Mariya. Boonse botatwe bakali balongwe ba Jesu. Bbaibbele lyaamba kuti: “Jesu wakali kumuyanda Marta amwanookwabo musimbi a Lazaro.” Pele buzuba bumwi, Lazaro wakafwa.—Johane 11:3-5.
5, 6. (a) Ino Jesu wakacita buti naakabona bamukwasyi wa Lazaro alimwi abeenzinyina kabalila? (b) Nkaambo nzi ncocuumbulizya ikuzyiba mbwaakalimvwa Jesu kujatikizya lufwu?
5 Jesu wakaunka kuyakuumbulizya Marta a Mariya. Marta naakamvwa kuti Jesu uli munzila ulaboola, wakazwa mumunzi akuunka kuyoomucinga. Wakakkomana kumubona Jesu, pele wakamwaambila kuti: “Ikuti nookaliko kuno, mukwesu naatakafwa.” Marta wakali kuyeeya kuti Jesu ulimukide, taaku ncanga wacita. Kumane Jesu wakabona Mariya, imwanookwabo Marta kalila. Ciindi Jesu naakabona mbobakauside, wakausa kapati eelyo wakalila. (Johane 11:21, 33, 35) Awalo wakacimvwa mbocicisa ciindi notwafwidwa muyandwa wesu.
6 Ikuzyiba kuti mbotulimvwa swebo notwafwidwa mbombubo mbwalimvwa awalo Jesu, kulatuumbulizya. Jesu uli buyo mbuli Bausyi. (Johane 14:9) Jehova ulijisi nguzu zyakumana lufwu mane kukabe kutamani, alimwi eeco ncencico ncayakucita lino-lino.
“LAZARO, KOZWA OOMO!”
7, 8. Nkaambo nzi Marta ncaatakali kuyanda kuti bbwe ligusyigwe kucuumbwe ca Lazaro, pele ino Jesu wakacita buti?
7 Jesu naakasika kucuumbwe nkobakamuzikkila Lazaro, wakajana kuti mulyango wancico wakalisinkidwe abbwe lipati. Jesu wakaamba kuti: “Amuligusye bbwe.” Pele Marta tanaakali kuyanda kuti bacite oobo. Mubili wa Lazaro wakalikkwanisyide kale mazuba one kauli mucuumbwe. (Johane 11:39) Tanaakacizyi ncaakali kuyanda kucita Jesu kuti agwasye mwanookwabo.
8 Jesu wakaambila Lazaro kuti: “Kozwa oomo!” Lino ncobakabona ba Marta a Mariya cilagambya. “Imuntu ooyo iwakafwide wakazwa kazambailidwe zisani kumaulu akumaanza.” (Johane 11:43, 44) Lazaro wakabusyigwa, wakaba muumi alimwi! Wakatalika alimwi kupona abamukwasyi alimwi abalongwe bakwe. Bakali kukonzya kumukumbata, kumujata alimwi akwaambaula anguwe. Masimpe, aaya akali maleele aataliboteli! Jesu wakamubusya Lazaro.
“MUSIMBI, NDIKWAAMBILA KUTI, ‘BUKA!’”
9, 10. (a) Ino nguni wakamupa nguzu Jesu zyakubusya bantu bafwide? (b) Nkaambo nzi makani aamba zyabubuke ncaayandika kapati kulindiswe?
9 Sena Jesu wakali kubusya bantu munguzu zyakwe mwini? Peepe. Katanamubusya Lazaro, Jesu wakapaila kuli Jehova, eelyo Jehova wakamupa nguzu zyakubusya Lazaro. (Amubale Johane 11:41, 42.) Lazaro tali ngomuntu alikke wakabusyigwa pe. Bbaibbele litwaambila zyamwana musimbi wamyaka yakuzyalwa iili 12 iwakaciswa kapati. Usyi mwana ooyu, Jairo, wakazyingwa kapati, alimwi wakakombelezya Jesu kuti amuponye mwanaakwe. Ngomwana omwe buyo ngwaakajisi. Naakacili kwaambaula a Jesu, kwakasika bantu bamwi ibakaamba kuti: “Mwanaako musimbi wafwa kale! Nkaambo nzi ncocimukatazya Mwiiyi?” Pele Jesu wakaambila Jairo kuti: “Utayoowi pe, kosyoma buyo, eelyo mwanaako ulapona.” Kumane wakaunka a Jairo kuŋanda yakwe. Nobakasika afwaafwi aŋanda, Jesu wakabona akumvwa bantu balila. Jesu wakabaambila kuti: “Kamuleka kulila, nkaambo tafwide pe, pele uloona.” Kweelede kuti bausyi abanyina mwana ooyo bakali kulibuzya ncaakali kupandulula Jesu. Jesu wakaambila bantu boonse kuti bazwe, kumane wakabweza bausyi abanyina mwana musimbi ooyo akunjila ooko nkwaakalede. Mpoonya kabotu-kabotu Jesu wakamujata kujanza akumwaambila kuti: “Musimbi, ndikwaambila kuti, ‘Buka!’” Amuyeeye buyo mbobakakkomana bazyali bakwe naakabuka mpoonya-mpoonya akutalika kweenda! Jesu wakababusyila mwanaabo musimbi. (Marko 5:22-24, 35-42; Luka 8:49-56) Kuzwa buzuba oobo kuyakumbele, nobakali kumulanga mwanaabo ooyo musimbi, bakali kuyeeya ncaakabacitila Jehova kwiinda muli Jesu. *
10 Aabo mbaakabusya Jesu bakafwa alimwi kumbele. Pele makani ngotubala kujatikizya bantu aaba alayandika kapati nkaambo atupa bulangizi bwini-bwini. Jehova ulayanda kubusya bantu bafwide, alimwi buya uyakucita oobo.
NCOTWIIYA KUZIBALO ZYAAMBA BUBUKE
11. Ino lugwalo lwa Mukambausi 9:5 lutuyiisya nzi kujatikizya Lazaro?
11 Cakusalazya Bbaibbele lyaamba kuti “bafwide tabazyi cintu nociba comwe.” Oobu mbocakabede akuli Lazaro. (Mukambausi 9:5) Mbubonya mbwaakaamba Jesu, cakali mbuli kuti Lazaro uloona. (Johane 11:11) Naakali mucuumbwe, Lazaro ‘tanaakazyi cintu nociba comwe.’
12. Ino tuzyi buti kuti bubuke bwa Lazaro bwakacitika ncobeni?
12 Ciindi Jesu naakabusya Lazaro, bantu banji bakacibona cakacitika. Nobaba basinkondonyina Jesu bakazyiba kuti wakacita maleele aaya. Lazaro wakaba muumi, alimwi eeci cakatondezya kuti bubuke oobu bwakacitika ncobeni. (Johane 11:47) Kuyungizya waawo, bantu banji bakaunka kuyooswaya Lazaro, aboobo bakatalika kusyoma kuti ncobeni Jesu wakatumidwe aa Leza. Eeci cakabacima basinkondonyina Jesu, aboobo bakapangana kuti bamujaye Jesu alimwi a Lazaro.—Johane 11:53; 12:9-11.
13. Ncinzi citupa kusyoma kuti ncobeni Jehova uyakubabusya bantu bafwide?
13 Jesu wakaamba kuti “aabo boonse ibali muzyuumbwe” bayoobusyigwa. (Johane 5:28) Eeci caamba kuti boonse aabo mbayeeya Jehova bayakupona alimwi. Pele kutegwa Jehova abusye muntu umwi, weelede kuziyeeya zintu zyoonse zijatikizya muntu ooyo. Sena ncobeni ulakonzya kucita oobo? Amubone kaambo aaka: Kuli mabbiliyoni aanyenyeezi kujulu. Bbaibbele lyaamba kuti Jehova ulilizyi zina lyanyenyeezi imwi aimwi. (Amubale Isaya 40:26.) Mbokunga ulakonzya kuyeeya zina lyanyenyeezi imwi aimwi, nkokuti masimpe ncuuba-uba kulinguwe kuyeeya zintu zyoonse zijatikizya baabo mbayakubusya. Alimwi icipati ncakuti, Jehova nguwakalenga zintu zyoonse, aboobo tulizyi kuti ulijisi nguzu zyakubusya bantu kuti batalike kupona alimwi.
14, 15. Ino majwi ngaakaamba Jobu atuyiisya nzi kujatikizya bubuke?
14 Muntu uusyomeka Jobu wakali kusyoma mububuke. Wakabuzya kuti: “Ikuti naa muntu wafwa, sena inga wapona alimwi?” Mpoonya wakaambila Jehova kuti: “Uyakwiita, eelyo mebo ndiyookuvwiila. Yebo uyooyandisya milimo yamaanza aako.” Inzya, Jobu wakalizyi kuti Jehova ulangila ciindi nayakubusya bantu bafwide.—Jobu 14:13-15.
15 Ino bulangizi bwabubuke bumupa kulimvwa buti? Ambweni mulibuzya kuti, ‘Sena abalo bamukwasyi wangu alimwi abeenzuma ibakafwa bayakubusyigwa?’ Cilatuumbulizya kuzyiba kuti ncobeni Jehova uliyandide kubusya bafwu. Lino atubone ncolyaamba Bbaibbele kujatikizya nkobayakukkala alimwi akuti mbaani ibayakubusyigwa.
“BAYOOMVWA IJWI LYAKWE AKUZWA MULINZIZYO”
16. Ino mbuumi buli buti mbobayakupona aabo ibayakubusyigwa kuti bapone aanyika?
16 Kaindi, aabo ibakabusyigwa bakali kutalika kukkala alimwi abamukwasyi abeenzinyina aano aanyika. Eeci ciyakucitika alimwi kumbele, pele ciindi eeco zintu zinooli kabotu kapati. Nkaambo nzi? Akaambo kakuti aabo ibayakubusyigwa kuti bapone anyika banoojisi coolwe cakupona mane kukabe kutamani kakunyina kufwa alimwi. Kuyungizya waawo, bayoopona munyika yiindene kapati anyika njitupona mazuba aano. Takukabi limbi nkondo, bugwebenga alimwi akuciswa.
17. Ino mbaani ibayakubusyigwa?
17 Ino mbaani ibayakubusyigwa? Jesu wakaamba kuti ‘aabo boonse ibali muzyuumbwe bayoomvwa jwi lyakwe akuzwa mulinzizyo.’ (Johane 5:28, 29) Alimwi lugwalo lwa Ciyubunuzyo 20:13 lutwaambila kuti: “Lwizi lwakabaleka bafwu ibakali mulindulo, alwalo lufwu a Cuumbwe zyakabaleka bafwu ibakali mulinzizyo.” Inzya, mabbiliyoni aabantu bafwide bayoobusyigwa kuti bapone alimwi. Awalo mwaapostolo Paulo wakaamba kuti “baluleme abataluleme” bayoobusyigwa. (Amubale Milimo 24:15.) Ino eeci caamba nzi?
18. Ino “baluleme” aabo ibayoobusyigwa mbaani?
18 “Baluleme” babikkilizya babelesi ba Jehova ibasyomeka aabo ibakapona Jesu katanaboola aanyika. Bantu mbuli Nowa, Abrahamu, Sara, Musa, Rute alimwi a Esita bayoobusyigwa kuti bakapone aano aanyika. Mulakonzya kubala makani aajatikizya baalumi abamakaintu bamwi akati kabaaba ku Bahebrayo caandaano 11. Ino mbuti kujatikizya babelesi ba Jehova ibasyomeka aabo ibafwa ciindi cino? Abalo ‘baliluleme,’ aboobo bayoobusyigwa.
19. Ino “bataluleme” mbaani? Ino Jehova uyakubapa coolwe nzi?
19 “Bataluleme” babikkilizya mabbiliyoni aabantu aabo ibatakajisi coolwe cakumuzyiba Jehova. Nokuba kuti bakafwa, Jehova tabalubide pe. Uyakubabusya, eelyo bayoopegwa coolwe cakwiiya kujatikizya nguwe alimwi akumubelekela.
20. Nkaambo nzi ncobatali bantu boonse ibayoobusyigwa?
20 Sena eeci caamba kuti kufwumbwa muntu wakafwa uyakubusyigwa? Peepe. Jesu wakaamba kuti bantu bamwi tabakabusyigwi pe. (Luka 12:5) Ino nguni uuyakusala kuti muntu umwi abusyigwe naa atabusyigwi? Jehova ngo Mubetesi Mupati, pele ulimupede awalo Jesu nguzu zyakuba “mubetesi wabaumi abafwide.” (Milimo 10:42) Kufwumbwa muntu uubetekwa kuti mubi akuti talangilwi kucinca takabusyigwi pe.—Amubone Bupanduluzi Buyungizyidwe 19.
KUBUSYIGWA KUYAKUPONA KUJULU
21, 22. (a) Ino kubusyigwa kuyakupona kujulu caamba nzi? (b) Ino nguni muntu wakusaanguna iwakabusyilwa kubuumi bwakujulu?
21 Bbaibbele alimwi litwaambila kuti bantu bamwi bayakukkala kujulu. Ciindi muntu umwi naabusyigwa kuyakupona kujulu, tabusyigwi kali muntu uujisi mubili wanyama pe. Ubusyilwa kubuumi bwakujulu kajisi mubili wamuuya.
22 Jesu ngomuntu wakusaanguna iwakabusyigwa munzila eeyi. (Johane 3:13) Nokwakainda mazuba otatwe kuzwa ciindi naakajaigwa Jesu, Jehova wakamubusya. (Intembauzyo 16:10; Milimo 13:34, 35) Jesu tanaakabusyigwa amubili wanyama pe. Mwaapostolo Petro upandulula kuti Jesu “wakajaigwa kali amubili wanyama pele wakabusyigwa amubili wamuuya.” (1 Petro 3:18) Jesu wakabusyigwa kali cilenge camuuya icilaanguzu kapati! (1 Bakorinto 15:3-6) Alimwi Bbaibbele lyaamba kuti tali nguwe alikke iwakali kuyoobusyigwa munzila eeyi.
23, 24. Ino “katanga kaniini” nkaakaamba Jesu mbaani, alimwi ino banooli bongaye?
23 Kalaafwaafwi kufwa, Jesu wakaambila basikwiiya bakwe basyomeka kuti: “Nduunka kuyoomubambila busena.” (Johane 14:2) Eeci caamba kuti basikwiiya bakwe bamwi bakali kuyoobusyigwa kuti bakapone anguwe kujulu. Ino bali bongaye? Jesu wakaamba kuti bakali kuyooba buyo mweelwe musyoonto, “katanga kaniini.” (Luka 12:32) Mwaapostolo Johane wakawaamba mweelwe wini ciindi naakabona Jesu ‘kaimvwi aa Cilundu ca Ziyoni kujulu, antoomwe abali 144,000.’—Ciyubunuzyo 14:1.
24 Ino Banakristo aabo ibali 144,000 bakali kuyoobusyigwa lili? Bbaibbele litwaambila kuti eeci cakali kuyoocitika Kristo katalikide kale kulela kujulu. (1 Bakorinto 15:23) Lino tupona kuciindi eeco, alimwi ibunji bwaba 144,000 bakabusyigwa kale kubuumi bwakujulu. Aabo ibacili aanyika alimwi ibafwa mumazuba eesu bayoobusyigwa mukulaba kwaliso kubuumi bwakujulu. Pele ibunji bwabantu bayoobusyigwa kumbele kuti bakapone mu Paradaiso aano aanyika.
25. Ino tuyakwiiya nzi mucibalo citobela?
25 Lino-lino, Jehova uyakubaangununa bantu boonse kulufwu, alimwi lufwu talukabi limbi pe mane kukabe kutamani! (Amubale Isaya 25:8.) Pele ino aabo baunka kujulu baunka kuyoocita nzi ooko? Bbaibbele lipandulula kuti bayoolela a Jesu mu Bwami naa mumfwulumende yakujulu. Tuyakwiiya zinji kujatikizya mfwulumende eeyi mucibalo citobela.
^ munc. 9 Muzibalo zimbi, Bbaibbele litwaambila zyabubuke bwabantu bapati abana, baalumi abamakaintu, bana Israyeli alimwi abamasi. Mulakonzya kuzibala zibalo eezyi mumagwalo aaya: 1 Bami 17:17-24; 2 Bami 4:32-37; 13:20, 21; Matayo 28:5-7; Luka 7:11-17; 8:40-56; Milimo 9:36-42; 20:7-12.
Amwiiye Zinji
NGAZI YAMULINDIZI
Ino Ncinzi Cicitika Muntu Afwa?
Zibalo zyabantu bali lusele ibakabusyigwa zililembedwe mu Bbaibbele. Ino ncinzi ncobakaamba kujatikizya cicitika muntu afwa?
NGAZI YAMULINDIZI—YAKWIIYA
Amulibambile Lino Kuyoopona Munyika Mpya
Bukkale bwabantu ba Leza bulikozyenye munzila zinji abwabaabo bakanza kulongela kucisi cimbi.
ceb_Latn sun_Latn bem_Latn bem_Latn bem_Latn bem_Latn bem_Latn bem_Latn bem_Latn kik_Latn sna_Latn bem_Latn lin_Latn bem_Latn tum_Latn bem_Latn sna_Latn nya_Latn bem_Latn bem_Latn lug_Latn nya_Latn nya_Latn bem_Latn sna_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn szl_Latn bem_Latn run_Latn bem_Latn bem_Latn bem_Latn run_Latn bem_Latn est_Latn run_Latn bem_Latn bem_Latn sna_Latn bem_Latn bem_Latn sag_Latn bem_Latn bem_Latn cjk_Latn swh_Latn bem_Latn bem_Latn cjk_Latn lug_Latn bem_Latn